作者:儲光羲
標題:貽丁主簿仙芝別
內容:赫赫明天子，翹翹群秀才。昭昭皇宇廣，隱隱雲門開。搖曳君初起，聯翩予複來。茲年不得意，相命遊靈臺。驊騮多逸氣，琳琅有清響。聯行擊水飛，獨影淩虛上。關河施芳聽，江海徼新賞。斂衽歸故山，敷言播天壤。雲峰雖有異，楚越幸相親。既別複遊處，道深情更殷。下愚忝聞見，上德猶邅迍。偃仰東城曲，樓遲依水濱。脫巾從會府，結綬歸海裔。親知送河門，邦族迎江澨。夫子安恬淡，他人悵迢遞。飛艎既眇然，洲渚徒虧蔽。人謀固無準，天德諒難知。高名處下位，逸翮棲卑枝。去去水中沚，搖搖天一涯。蓬壺不可見，來泛躍龍池。